
O Volapükaflens Valöpo ! 


Liedo vedob bäldikum - atosi ologols de Sirkülapenäd mula pepasetöl, kö 
etikob. das binobs nogna ün yel telmil. Jinos obe. das drimälob ai plu! Säkusadolsös 
obi !! 


Omemols ye, das no ädrimälob tefü resodatoped nulikün tiädü 
„www.yahoogroups.com" Is kanoy reidön e bespikön dinis Volapükik. Hifümükan 
binom flen Jay Bowks. kel kleiliko vilom propagidön Volapüki ün tim obsik. Vilom, 
das pük mekavik balid ad pagebön bevünetiko no deadon, e das utans, kels edaoptons 
pükis votik. sevons bosi dö on. 


Jenöfo utans. kels gebons Volapüki adelo fomons famüli verätik. e me 
resodapads at kanons gudikumo sevön odi. Sekü atos, obinos gudik if Volapükans 
valöpo vedons limans. Somo zeils tel pafölons : utans. kels tuvons-la fädo padis at 
ologons. das Volapük lifon nog. Kanos binön. das neai büo esevons dö dabin püka. e 
das seko onitedälons dö on! Id utans, kels binons ya slopans Volapüka okanons 
kompenön pö bespiks. kels jenons us. Dämosöv if nitedälans tuvonsöv., das 
resodatoped at binon jenöfo te jin, e das te pösods tel u kils töbidons ad gebön oni. 


Limans topeda at pelons nosi. Ad lisitön oni. penolsös leäktroniko lü 
„owner@yahoogroups.com.” e sagolsös. das vilols vedön limans Volapükagrupa. Pos 
tim nelunik, ogetols siami dalabana kobü jons anik fasilik. Alna ven liman blünon 
bosi Volapükapades, limans valik i getons osi in nünöms oka. Kodü atos. no zesüdos 
ai ad visitön Volapükatopedi. Klüliko if viloy reidön keblünotis valik in resodatoped 
at. täno mutoy visitön oni. 


Utans, kels no dalabons nünömi spelabo osäkusadons obi demü spad. keli 
egebob ad plänön jenädi at, ab odasevons gudiko, das binon gönü Volapük. 


Valikosi Gudikün Oles ed Olikanes 


sedom | 


CA 

KLEILÜKOLÖD, BEGÖ! SÄKÄDI OBIK 





Reidan penom: Vödi IF kanob suemön, IFI ed IFÜ binons nekleiliks, ab ÜF, 
ÜFO ed ÜFÜ binons müsters obe. Kanol-li yufön obiin tef at? Danö! 


1, IF binon konyun, e sinifon, das stip büik dabinon : 


a) If no okanom kömön isio, no okanob kolkömön ko om; 
ä) Omogolobs if sagol vödi nog bali! 

b) If binoms dilekans, odalaboms nämäti tefik; 

c) Sagolöd ofe, das if osiof osi, odunob utosi, keli vilof; 
ad) If kanols rönön vifiko, okanols kompenön pö spots at. 


2. IFI pedefomon de konyun „if” e sinifon „igo if” :- 


a) No ovisitob omi, ifi binom flenöfik; 

ä) Ifi dalabobs moni mödik, no vilobs nespälön oni; 

b) Mutoms finükön vobodi at, ifi no olaboms timi saidik; 
c) Ifi osagofs badikosi oles, no mutols feitön; 

d) Aluti, keli desirol, ogivob ole, ifi obinonöv laf regäna obik. 


3. IFÜ i pedefomon de konyun „if” e sinifon, das dun tefik pofölon te if 
vöd(s) po „ifü” polobedon(s). In tef at, no glömolöd, das vöd balid muton 
binön subsat! 


a) Otedoy ko obs ifü get zepa calik; 
ä) Cälodoms ofi ifü diploms tefik; 


b) Ifü vestigs, poldans olibükoms omi; 
c) Kursüd ojenon, ifü studans saidik; 
d) Obinof pladulan läna at, ifü sev pükas tel. 


4. ÜF binon konyun e pagebon ad sinifön : in jenet, das : 


a) Üf zesüdosöv, kanoböv kömön odelo; 

ä) Givolös obes tradutodi, üf no osuemobs; 

b) Üf nedrefoms treni, telefonolös obi! 

c) Üf desinols ad motävön ün göd odela, obliboms domo; 
d) Oramenob taxidi, üf vilol kömön vifiko lü stajon. 


ÜFO pedefomon de „üf” e pagebon te in set säkik u lintelekik : 


a) If esagob bosi badik, sagolöd üfo obe, kisi badik esagob! 

ä) Kikodo üfo flapol-li obi? 

b) Ab kin üfo okanon-li binön sefik? 

c) If üfo sevols ad givön givotis gudik, id ob sevob ad dunön otosi; 
d) Penolsös üfo penedi flenöfik ofe! 


ÜFÜ i pedefomon de „üf” ko sinif : „jenetü” e pagebon te fo subsat : 


a) Visitolös obi üfü täv ini Fransän; 

ä) Üfü matikamazäl, fat jigama espikom; 

b) Ekolkömob ko flens mödik üfü kongred; 

c) Üfü danüdamäted, elogol balidnaedo jimatani obik; 
d) Mödikans estunidons oli üfü televidabespik brefabüik. 


eeto oooooooooooooo oo 
OKIÄL 


In süt zifa älogob, vi! mani: 

Afeitom ya ko puls lenoidik. 
Ävilob medön, nu elogob panani, 
Kel egivom id obe konsäli legudik: 
„Neai töbolöd töbi, jüs töb töbon oli! 


In sùt zifa älogob, vi! vomi: 

Maleditof nu palis lesufädik. 

Ävilob medön, nu ememob lenomi, 

Kel ägivom id obe konsäli lecädik: 
„Neai töbolöd töbi, jüs töb töbon oli! 

TÄVAVENTÜR IN KURDÄN (VID 
FA DOKAN KARL MAY 





Pösod balid, keli älogob in ninedöp bumota, äbinon vom Kurdänik 
yunik. Päklotof me blit Türkänik, kel päkipon me plifils löpü futayoins feinik 
e kel äkazeton futilis smalik in juks smalik. Klotil blövik pebrodöl äzikloton 
hipis, e löpü klotil at, el kaftan maifik föfik ärivon jü kiens. Her leblägik 
peleodükon in herems vätik, in kels golda- e largentakönäds änidons. Vom 
äbinof jönik, lejönik, ye lejönikünos äbinos log gretik silablövik, keli älüodof 
lü ob, dilo nuläliko, dilo kudiko. Su lam äpolof jipulili lelöfikün, kel älabof 
logis otik äs mot. Po of, Kurdänan yunik ätovom oki de glun. Sümöf äsagon 
obe, das son binom ela Jeri Jir. Äbinom matan voma yunik jönik. 


"Ni, vro'l ker - deli gudik!" äglidob. 
Bofikans nemödo äflegons seilölo kapi as gespik. 


"Sálam àleikum!" äglidom el Halef Larabänapüko; no äsevom 
Kurdänapüki. 


Àleikum sálam!" vom vifiko ägespikof. 

Logod ela Halef süpo äläbikon. 

"Lio? Spikol-li püki ela kuran e lekredanas verätik?" äsäkom. 
"Si!" ägesagof. 


"Hamdulillà - lelobö Godi; ibo anu no nedob seilön äsliko leyan el 
cehénem!" (= höl). 


"Kim binol-li?" äsäkof. 


"Sevolös, o rosad nebela at, o stel ela yilak at, das binob hiel Haci 
Halef Omar Ben Haci Abul Ábas Ibn Haci Davud al Gósarà, kompenan e jelan 
heroedana gretik at, kel is stanom fo ol. Edunobs ledunis mödik ed 
eplakobs ventüris gretik, täno ebinobs . . . " 


X:77:2002 


"Dugolsöd jevodis olsik pödo!" äropom omi vög japik domasöla, kel 
inükömom po obs. 


Sunädo älogob logedi, kaladapatädiki okikanas, das tu fleniko no 
ösufäloms obis. Sekü atos ääagob ome me ton leigo japik: 


"O Jeri-Jir, okudol, das nims at kil ogetons vati e nulüdoti. Ab 
küpolöd, das dünan obik ojütom Kurdänani alik, kel osteifülom ad doatön 
jevodi semik. Ob it ekömob lü löd ola as lotan ad takedön." 


Ibüdöl anikosi ele Halef, ägolob ini lödöp nedetik. Su talaglun ve 
völs ädabinons stola- e jugalutapäds bigik, ed in zänod levöla äbinon geilot, 
kel pätegon me tapäd. Atos äbinos äs stimaseadöp, e leno ädesinob ad 
gebön oni. Äseitöl günis bofik oba lenilü ob, äseadob in plad et, keli 
lofüdan nemon ai : 'rahat óturmak' (= takädön limis). 


"Dälolös, das galädob vafis olik!" domasöl äsagom, kel isukom obi 
ko son oka e vom atana. 


"Yagan neai lüvom vafis oka," ägespikob omi, "äsliko monitan neai 
lüvom jevodi. Alan, kel osteifülom ad doatön nimi oba u bal vafas obik 
podeidom fa ob, e te ol okodol atosi." 


"Kikodo?" 


"No efölol bligi flena, kel ävüdom obi in el hani olik. Mütol obi, das 
cedob oli ed eli Zibari olik as menis, kels binoms nuläliks dö ob. Binob flen 
ola; ibo okonsälob ole te dinis somik, kels lönedons ad konsefön lifi olik." 


"Nu spikol kleiliko! Sagob ole, das hiel Emir Haci Kara Ben Nemsi no 
neodom konsäli ola. Lif obik binon in nam Goda; egivom vafis at obe ad 
jelön obi. Ninädians fulü vat stanons is e bod saidik pro dels mödik binons 
us. Vilol-li, das jütob oli, e täno ogebob domi olik as fimod, se kel okanob 
nefikuliko sedön ini cehéna (= höl) valikis Zibari olik." 


"Id obs labobs vafis!" 

"Sus ol - seilö! No ojonidons. Ab obikans neai nedrefoms zeili, e 
büä mufol-la doati, binolöv in kolkömanef fatas olik. Krigan yunik at, kim 
binomṣi?" 


"Son oba!" 
"E vom at-li?" 
"Binof vom ota." 


"So prüdolöd, das no odugol id onis ini päridükam! No binob pul, 
kel leadom cogön dö ok." 


"O söl, kanob dunön nosi, büä esäkob manis obik. Igo el Jeiq no 
dalom primön bosi nen däl kriganas okik." 


"Klu esagol neveräti obe diso in nebel. Lilolöd utosi, kelosi esludob: 
dom at leduton anu lü ob; son olik e vom oma dalons nükömön ninio. 
Vilob ai logön, das nügolöp binon maifik. Ojütob votikani, kel osteifülom ad 
nükömön. Ol ed of dalols libo kömön e golön, ab son olik oblibom is in 
spad at, ed if jü tim, ün kel sol stanon geiliküno no ublinol obe nuni, das 
binob lotan ola, ojütob omi. Ekö! Labob güni ya in nam!" 


Ävilom ropön obi, ab älöädob vifiko ed ävinegob, das seilomös. 


"Seilö! Nu gololöd lo Qodè (= God) miserabik, if osagol vödi nog 
bal, ojütob bofikanis olas!" 


Dido nuned oba äbinon mu riskädik, ab neai äbinob bevü utans, 
kels niludoms, das tävan mutom lovegolön mükiko e yiliko bevü nets. 





(TERRE EREREREREKEKEEREEEE EE] 
SPIKET LÖFÜLIK 


Her bal jilöfana lütiron mödikumo, ka hobubs fol. 

VOLAPÜK BI DI' 
FA IGOR WASILEWSKI 


Ob suvo säkob obi, kikodo Volapük binon so veütik pro ob. Leigodü 
püks bevünetik votik pageböls ün tim nulädik - ledino Sperantapük - Volapük 
fümo dalabon gebanis vo nemödikis. Mens ti valiks ai betikons suemovi 
sunädik püka, keli vilons läi Zuo suvo tikons, va okanons labön fruti 
gretik pos lärnam püka pävi Bo pluamanum menas vola igo no labons 
nitedi seimik tefü Sperantapük - pük bevünetik benosekikün. Klu, kisi tikons-li 
dö Volapük? 








Verat binos, das kösömiko sevons nosi dö Volapük! Ven mäniotob 
Sperantapüki menes, anikans säkons igo: Dabinon-li nog? Ye ven spikob dö 
Volapük, pluamanum sagons, das neai älilons dö pük somik! Liedö! E kisi 
sagons-li Sperantapükans? Sperantapükans ti valiks älilons dö Volapük, ab 
mödikans tikons ottimo, das Volapük binon te musedot, dil jenava, neplu 
dabinöl. Kösömiko sevoy nemi Datuvala, hiel Johann Martin Schleyer, ab ti 
neai sevoy nemi dokana Arie de Jong. Zuo no sevoy, kis binon Volapük 
Perevidöl ed ün yel kinik pärevidon. 





Kanos üfo jinön bisarik, das Volapük pagebon! Ye binos verat. 
Pagebon. Klu binos blöf, das dabinon. No binon deadik. Vöds lemödik 
Volapüka no binons suemoviks pö loged viföfik. Neodoy vödalisedi if binoy-la 
studan nulik. Suvo pësods somik klemons laistudami. I tikons: frut kisotik-li 
opubon sekü studam püka at? 


Pro ob Volapük binon div. Div pükik. Süpädos obi, das ün tim anuik 
ti nek in vol sevon, kis Volapük binon, do bü yels plu ka tum Volapük äbinon 
levolut so gretik bevünetiko! 


Pro ob Volapük binon div, bi dalabon KALADI lönik. Dalabon 
KEINOTI lönik. Dalabon müsteröfi jönik. Binon pük letikavik! No vilob tikön, 
va ogaenob fruti materik sekü gebam Volapüka. Logob, das paa so 
nemödiks gebons oni. Atos no tomon obi. Gaenob fluki tikälik. Gebob 
Volapüki, bi stunidob jönöfi onik e püki it as jafod letälenana jänälik. Mutoy 
kälön oni. I demü veüt gretik Volapüka in jenav, no kanoy dälön nefölön oni. 
Kredob, das Volapük ai olabon Volapükanis fiedik, kels laikälons benostadi 
püka onsik. Ojafons poedotis, otradutons konedis, ba olautons-la konedis 
nulik ito. Igo if obinons pösods töbo aniks, oblöfons, das Volapük lailifon! 

NUNILS SE VOL LÖK 


z Ñ 
Za deg dötum lödanas mödotü balions 3,5 in Lalbanän esetevon ma cifodanef 
talibanänik. Plwamanum onas etevons lü Grikän e Litaliyän. 


RÖN _POLAVOMIIK 

Mō naed folid enoganükoy masti polavomik. Jenon in zif Suomiyänik : 
Somkajarvi. Kompenan alik mutom polön vomi lifayelas degvel + da 
neïetianarön lumotü mets 253,5. If peroy vomi, papönoy me sekuns läyümik 
deglul. Gaenam getom limonadi leigü vet voma. 


LÄGÜPTÄNAN GRETIK 

tägüptänan bäldotü yels foldeglul, ko vetot milgramas 450 edeadom ün yanul 
1995 in zif : Abexandria. Man at äsufom lekäli, ab nensekiko. Lefilapoldans 
tekdeg e krän äzesüdons ad blinön deadani se malädanöp. Ven äblinoy omi ini 
malädanöp, völ ämuton padosleatön in dom omik. Äbinom tu bigik ad kanön 
goñön da yan. 


TUHIMTIKOS 


Saunads kanons binön negudiks pro lif genik, nunodom yurinavan Spanyänik 
se zif Madrid. Ma om, mans mödik plakoms säkädis genik fluköfa posä 
egeboms tuvermo saunadi. Hit in saunad kanon fefiko läsükön mödoti e kalieti 
siđaflumota mana. 

Bañan se mans deg in Greta-Britän lenlabom niklotis otik dü dels tel jü kils 
söžkiks. Zuo balan se mans tum lenlabom niklotis dü vig bal, jonon dilet 
Brätänik. Balar se mans fol koefom, das no banom oki plu ka naeds tel a vig, 
ab jinos, das lëf genik no sufon sekü käled defik. Pluamanum gretik vomas 
pebespiköl no skänikofs kodü smel sueta. 





Dabinon def fefik nänas, sagom ganetan teatik Linglänik. Tü Kritid, teatöps 
kösömiko plösenons :, Nifavietik e Näns Vel,” ab emutoy nüveigön nänis 
Nedänik ad pledön roulis tefik. Teatöps votik cälons cilis u gebons pupis se 
papür. 


